**СКУПШТИНА ГРАДА НИША**

**- Председнику доц. др Бобану Џунићу -**

**Предмет:** Предлози за допуну предложеног дневног реда 37. седнице Скупштине Града Ниша

У складу са овлашћењем прописаним чланом 77. Пословника Скупштине Града Ниша („Службени лист Града Ниша“, број 53/2023-пречишћен текст), Градско веће Града Ниша упућује предлоге да се предложени дневни ред седнице Скупштине Града Ниша, заказане за 14.02.2024. године, допуни тачкама:

1. Предлог четвртих измена и допуна Генералног урбанистичког плана Ниша 2010-2025
2. Предлог петих измена и допуна Плана генералне регулације подручја Градске општине Медијана
3. Предлог петих измена и допуна Плана генералне регулације подручја Градске општине Црвени Крст прва фаза
4. Предлог других измена и допуна Плана генералне регулације подручја Градске општине Палилула – трећа фаза
5. Предлог плана детаљне регулације зоне мешовите намене, на подручју између улица Мокрањчеве, Зетске и СРЦ Чаир
6. Предлог одлуке о изради Плана детаљне регулације мешовите намене локације „ОТЦ“ на подручју ГО Палилула

Предлоге наведених аката Градско веће Града Ниша утврдило је на седници одржаној 10.02.2024. године и упутило у скупштинску процедуру.

Циљ израде четвртих измена и допуна Генералног урбанистичког плана Ниша 2010-2025 је обезбеђивање услова за просторно уређење и изградњу, обликовање и унапређење простора, у складу са генералним урбанистичким решењима и планираном саобраћајном матрицом, као и преиспитивање планских решења у складу са новонасталим потребама уређења и изградне простора. Четвртим изменама и допунама Плана обухваћено је 13 целина на подручју свих 5 градских општина, на простору укупне површине 1.367,73 һа, што представља 5,14% површине Плана (26.677 ha).

Циљ израде Петих измена и допуна Плана генералне регулације подручја Градске општине Медијана и Петих измена и допуна Плана генералне регулације подручја Градске општине Црвени Крст - прва фаза је усаглашавање са решењима Генералног урбанистичког плана Ниша 2010-2025 и обезбеђивање услова за просторно уређење и изградњу објеката, саобраћајница и инфраструктуре, у складу са урбанистичким решењима у широј зони и планираном саобраћајном матрицом, као и преиспитивање планских решења према новонасталим потребама уз поштовање постојеће изграђености простора, чиме се остварује плански основ за утврђивање јавног интереса и развој Града.

Циљ израде Других измена и допуна Плана генералне регулације подручја Градске општине Палилула – трећа фаза обезбеђивање услова за уређење и изградњу објеката, саобраћајница и инфраструктуре на предметном подручју, у складу са урбанистичким решењима у широј зони и планираном саобраћајном матрицом, као и усаглашавање саобраћајног решења са условима имаоца јавних овлашћења уз преиспитивање потребне површине за изградњу и уређење кванташке пијаце са пратећим садржајима.

Планом детаљне регулације зоне мешовите намене, на подручју између улица Мокрањчеве, Зетске и СРЦ Чаир дефинишу се правила уређења и правила грађења у складу са наменом земљишта, мреже саобраћајне и друге инфраструктуре, нивелациона решења, регулационе линије улица и јавних површина и грађевинске линије са елементима за обележавање на геодетској подлози.

Циљ израде Плана детаљне регулације мешовите намене локације „ОТЦ“ на подручју ГО Палилула је разрада подручја садашње локације „Отворени тржни центар", уређење простора, сагледавање просторних могућности локације и ширег окружења за остваривање планиране намене у складу са вишим планским документом, утврђивање урбанистичке регулације, као и дефинисање просторних односа осталих могућих, односно компатибилних и јавних намена.

Имајући у виду да се наведеним плановима и одлуком о изради плана детаљне регулације обезбеђују услови за даље просторно уређење и развој Града, као и за изградњу објеката, саобраћајница и комуналне инфраструктуре, Градско веће Града Ниша предлаже допуну предложеног дневног реда 37. седнице Скупштине Града Ниша.

**ПРЕДСЕДНИЦА**

**Драгана Сотировски**